ଜୟ ଜୟ ରଘୁନାଥ
ରାମଚନ୍ଦ୍ରଙ୍କ ବନ୍ଦନା

ରାଗ ରାମକେରୀ  
<poem>ଜୟ ଜୟ ରଘୁନାଥ ହେ ପ୍ରଭୁ କୌଶଲ୍ୟା ସୁତ । 
ଧରା ଭାରାଭର ନାଶନେ ତୁମ୍ଭେ ମର୍ତ୍ତ୍ୟରେ ଜାତ ॥୧॥ 

ନବୀନ ନୀରଦ ବରନ ଆହା ଦିଶେ କି ଶୋଭା । 
ଅଯୋଧ୍ୟା-ଆକାଶ ଘନରେ ଯେହ୍ନେ ବିଦ୍ୟୁତ ଆଭା ॥୨॥ 
 
ଶ୍ରୀ ଭୁଜେ ଶୋଭିତ କୋଦଣ୍ଡ କାଣ୍ଡ କି ମନୋହର । 
ନୂଆ ମଦନ କି ବିଜୟ ଘେନିଣ ପୁଷ୍ପ ଶର ॥୩॥ 

ଶ୍ରୀମୁଖ ଶୋଭାକୁ ଦେଖିଣ ଚନ୍ଦ୍ର ହେଲେ ଲଜ୍ଜିତ । 
ଉପମା କି ଦେବି ନ ମିଲେ ଖୋଜି ତିନିପୁରୀ ତ ॥୪॥ 

କୌଶଲ୍ୟା ଆନନ୍ଦ ବର୍ଧନକାରୀ ଦଶରଥଙ୍କ । 
ନୟନ ପୁତ୍ତଳିକା ପ୍ରାୟ ଧନ ପ୍ରାପ୍ତ କି ରଙ୍କ ॥୫॥ 

ଅଯୋଧ୍ୟା ନର ନାରୀ ପ୍ରାଣ ଯେଉଁ ରଘୁନନ୍ଦନ । 
ତାଙ୍କ ଶ୍ରୀଚରଣେ ଶରଣ ଏ ପଦ୍ମନାଭ ଦୀନ ॥୬॥
</poem>
ବିଶ୍ୱନାଥ ଖୁଣ୍ଟିଆ ରଚନାବଳୀ